Arhiepiscopia Tomisului a desfăşurat duminică "o procesiune cu caracter privat" în municipiul Constanţa şi alte trei localităţi, prin megafoanele a două dubiţe care circulau pe străzi fiind transmisă o chemare la rugăciune, relatează Agerpres. În coloana bisericească s-a aflat însuși Arhiepiscopul Tomisului, care a purtat moaștele unor sfinți și o icoană făcătoare de minuni, se arată într-un comunicat. Procesiunea va continua luni prin alte localități ale județului.

Potrivit unui comunicat de presă al Arhiepiscopiei Tomisului, "întrucât zilele trecute autorităţile au sensibilizat cetăţenii prin redarea Imnului Naţional al României pe spaţiul public, Arhiepiscopia Tomisului a desfăşurat o acţiune similară pentru creştini, printr-o procesiune cu caracter privat prin judeţul Constanţa, în după amiaza zilei de astăzi, duminică, 29 martie 2020".

Conform sursei citate, scopul acţiunii a fost chemarea oamenilor la rugăciune. "Scopul acţiunii a fost chemarea conştiinţei creştine la rugăciune înaintea lui Dumnezeu, aşa cum a făcut dintotdeauna Biserica în situaţii grave de epidemii şi pandemii, care au ameninţat viaţa oamenilor, darul cel mai de preţ făcut nouă de Dumnezeu. Astfel, IPS Teodosie, Arhiepiscopul Tomisului, însoţit de slujitori bisericeşti, a purtat prin judeţ moaştele Sf. Mare Mc. Doctor fără de arginţi Pantelimon, ale Sf. Mc. Epictet şi Astion, ale Sf. Ier. Nectarie, precum şi icoana făcătoare de minuni a Maicii Domnului Axioniţa, copie de la Sf. Munte Athos, aflată în Catedrala arhiepiscopală, pe traseul: Constanţa, Năvodari, Lumina şi Hârşova", se menţionează în comunicatul transmis duminică seară.

Procesiunea va continua luni, pe traseul Cernavodă, Medgidia, Techirghiol şi Mangalia.

"În sudul judeţului, Arhim. Andrei Tudor, exarh al mânăstirilor şi stareţul mânăstirii Dervent, a purtat în procesiune Icoana Maicii Domnului făcătoare de minuni de la Dervent şi moaştele Sf. Mc. Epictet şi Astion, pe traseul: Dobromir, Şipote, Cobadin, Ciocârlia, Adamclisi, Băneasa", mai reiese din comunicat.

Arhiepiscopia Tomisului a menţionat, totodată, că acţiunea respectă normele legale în vigoare, fiind "încadrată la deplasare în interes profesional".

Editare web: Luana Păvălucă